[{"text_idx": "#000000", "text": "Bada garaia borroka feminista ulertzen hasteko"}, {"text_idx": "#000001", "text": "Asteburuan herriko feminista guztioi zein mugimendu feministari kritika egitera dedikatu zareten horiei: herri mugimendu baten kontra egingo baduzue, mesedez, informa zaitezte lehenengo bere borrokaz!"}, {"text_idx": "#000002", "text": "Bai, Laudion emakume batek bere bikote gizona sastatu du."}, {"text_idx": "#000004", "text": "Ez da feminismoaren eskumena, ezta betebeharra ere, herrian egiten den legez kanpoko ekintza oro epaitzea."}, {"text_idx": "#000005", "text": "Hasteko, mugimendu feminista (inoiz pentsatzera gelditu ez bazarete ere) norbanakoz osatuta dagoelako. Emakume zein identitate disidente izateagatik egunero jasaten ditugun milaka indarkeria estrukturalei aurre egin ahal izateko antolatu eta sare bat osatzeko beharra sentitu duten norbanakoek osatzen dute mugimendua; baita antolatuta ez egonda ere, egunero euren bizitzetan borroka feminista egiten dutenek ere."}, {"text_idx": "#000008", "text": "Jarraitzeko, feminismoak indarkeria matxista ESTRUKTURALAREN aurka borrokatzen duelako. Oinarrizkoa eta ezinbestekoa da hau ulertzea borroka sozialak ulertzeko. Epe luzeko herri mugimenduak ez dira egoera partikular edo isolatu bati aurre egitean oinarritzen, MODU SISTEMATIKOAN ZAPALTZEN GAITUZTEN GIZARTE-EGITUREI aurre egitera zuzentzen dira. Eta egoera zehatzak salatzen direnean, sistema eta estruktura matxistaren ondorio direlako izaten da."}, {"text_idx": "#000010", "text": "2023an oraindik hau guztia azaltzen ibili behar izatea, borroka feministaren funtsa ulertzeko inolako esfortzu ezta intentziorik ez duzuela ikusarazten duen erakuslerik onena da. Zelako nagia, benetan, eta ze lotsa gutxi zuetako batzuek duzuena. Ez duzue inolako interesik bizi garen gizartearen oinarrizko arazoetako bat zein den ulertzeko, ezta arazoa konpontzeko zer egin dezakegun pentsatzeko ere. Zuen lehen sena bakoitzak bere ingurua pixka bat parekideagoa egiteko moduaz kezkatu beharrean feminismoa epaitzea izaten jarraitzen duen bitartean, erabateko sistema matxista batean zapalduta bizitzen jarraituko dugu eta kalera irteten jarraitu beharko dugu eraso matxista oro salatzera."}, {"text_idx": "#000011", "text": "Eta hori da ere oraingoan beste behin egin duzuena, nahita edo instintuz, feminismoaren kontra jo gertatzen ari zenarekin arduratu beharrean. Izan ere, sareetan agertu diren komentario eta erantzun asko ez dira ekintza hori gaitzesteko sentitzen duzuen beharretik jaio, ez. Zeinek galdetu du gizona nola dagoen? Hilda, bizirik, larri, egonkor...?"}, {"text_idx": "#000012", "text": "Ez, zuen nahia ez da gertatutako hau salatzea izan, egoera hau aitzakia erabilita feminismoa berriz ere deabrutzea baizik, ikusten duzuen aukera posible bakoitzean egiten duzuen bezala. Zuen parekidetasun ezarekiko kezka eta energiak aurtengo jaietan eman diren eraso guztiak salatzera bideratu beharrean, adibidez, bai Laudioko zein kezkatzen zaituzten labankada hau gertatu den auzo bereko jaietan (eraso horien inguruan ez dut ikusi ezer publikatu duzuenik, eta ez dira gutxi izan), herri mugimendu batek egiten ez duena salatzera bideratu dituzue, egiten duena eta hain beharrezkoa dena babestu beharrean."}, {"text_idx": "#000013", "text": "Baina lasai, guk feminismoa egiten jarraituko dugu zuen begiradak aldatu arte; denok borrokaren garrantzia eta balioa ulertu eta babestu arte, borroka feministaz eta denok aske bizitzeko oinarrizkoak diren beste borrokekin batera (lodifobia, kapazitismoa, arrazismoa, homofobia eta transfobiaren aurkakoak, besteak beste) soilik lortuko baitugu sistema zein herri honetan DENOK bizi ahal izango garela bermatzea."}, {"text_idx": "#000015", "text": "Euskarazko hedabideak sortu eta eskualdean zabaltzeko gogor lan egiten dugu egunero-egunero langile zein boluntario talde handi batek."}, {"text_idx": "#000016", "text": "Hedabide herritarra da gurea, eskualdeko herritarren ekarpen ekonomikoari esker bizi dena, jasotzen ditugun diru-laguntzak eta publizitatea ez baitira nahikoa proiektuak aurrera egin dezan."}]